ZDRAVSTVENI INŠPEKTORAT RS
Parmova 33 
1000 Ljubljana 

INŠPEKTORAT RS ZA OKOLJE IN PROSTOR
Dunajska 47 
1000 Ljubljana

Zadeva: Prijava kršitev inšpekcijskih predpisov v delavskem domu na Poljanski cesti 66 v Ljubljani

Spoštovani!

Stanovalci delavskega doma na Poljanski cesti 66 Vas obveščamo, da so pogoji bivanja v domu postali nevzdržni. Zaradi kršitev predpisov na področju zdravstvene ustreznosti in pogojev bivanja podajamo inšpekcijsko prijavo zoper lastnika: Snaga d.o.o., Povšetova ul. 6, Ljubljana. Predlagamo, da v čim krajšem možnem času opravite ustrezen inšpekcijski pregled in se prepričate o stanju, v katerem živimo. Okoliščine bivanja v domu predstavljajo resno zdravstveno tveganje ter ne ustrezajo zahtevam predpisov, izpolnjevanje katerih nadzirata Zdravstveni inšpektorat RS in Inšpektorat RS za okolje in prostor. Na razmere smo že opozorili lastnika in upravnika doma, ki pa se reševanja problema ni lotil.

Ob splošno nevzdržnih in povsem nehumanih razmerah, v katerih živimo nastanjeni v delavskem domu na Poljanski ulici 66, izpostavljamo naslednje kršitve:

•	V delavskem domu živi v povprečju 300 stanovalcev, ki smo nastanjeni v prenaseljene sobe, kjer ima posameznik na voljo zgolj 3m2 bivalne površine (posteljo).
•	V domu ni dovolj sanitarij glede na število stanovalcev. V pritličju sanitarij sploh ni, tako da stanovalci hodimo v zgornje nadstropje in čakamo tudi eno uro, da pridemo na vrsto. V povprečju so na voljo ene sanitarije na 50 stanovalcev.
•	Na voljo ni dovolj tople vode za vsakodnevno tuširanje. Pri tem posebej poudarjamo, da večina stanovalcev opravlja težka fizična dela in dela tudi do 14 ur na dan. Prav tako niso zagotovljeni pralni stroji, da bi sami oprali posteljnino in oblačila.
•	Zdravstveno tveganje za stanovalce doma predstavlja dejstvo, da lastnik v zimskem času ne zagotavlja ogrevanja.
•	Posteljnino (rjuhe) nam menjajo vsakih štirinajst dni. Jogiji so prepereli in povsem dotrajani; iz njih gledajo vzmetnice. 
•	V delavskem domu ni niti kuhinj s tekočo vodo in pripadajočo opremo niti urejenih jedilnic. Zato smo primorani pripravljati hrano v svojih spalnicah.
•	Poseben zdravstveni problem predstavljajo ščurki, ki so prisotni povsod. Navkljub opozorilom lastnik ni poskrbel za učinkovito dezinsekcijo. Problem ščurkov je tako velik, da grozi pojav nalezljivih bolezni. 
 
Na tej podlagi predlagamo, da čim prej opravite inšpekcijski pregled in o tem podate strokovno mnenje ter odredite ustrezne ukrepe, ki bodo zagotovili zdravstveno neoporečno in človeku dostojno bivanje v delavskem domu na Poljanski cesti 66 v Ljubljani.

Podpisi stanovalcev: